stanford-oval/wikipedia huggingface dataset:
Reino Kalliolahti

Reino Kalliolahti (vas.), Kosti Klemelä ja Ossi Kostia Albert Hussonin näytelmässä Enkelten keittiö (Tampereen Työväen Teatteri 1950-luvun alkupuolella).
Reino Elias Kalliolahti (15. huhtikuuta 1917 Kuhmalahti – 29. syyskuuta 1992 Tampere) oli suomalainen näyttelijä.
Kalliolahti syntyi 18-lapsiseen perheeseen. Ennen näyttelijäksi ryhtymistään hän työskenteli leipurina ja kondiittorina Viitasaarella ja Tampereella. Hän toimi sotavuosina rintamalla lääkintäaliupseerina. Haavoittumisen jälkeen Kalliolahti joutui kotirintamalle ja vuonna 1943 hän pääsi Tampereen Työväen Teatteriin näyttelijäoppilaaksi. Hän oli näyttelijänä Jyväskylän Työväen Teatterissa 1945–1951 ja Tampereen Työväen Teatterissa 1951–1982. Kalliolahti oli 15 vuoden ajan Pyynikin Kesäteatterin toiminnanjohtajana ja hän ideoi sekä toteutti yhdessä lavastaja Leo Lehdon kanssa teatterille pyörivän katsomon joka valmistui 1959. Kalliolahti ohjasi myös harrastajateattereissa ja opetti Tampereen yliopiston näyttelijäopiskelijoita.
Kalliolahti teki pitkän uran teatterinäyttelijänä Tampereen Työväen Teatterissa, jonka toisen kerroksen tasanteelle on pystytetty patsas hänelle. Kalliolahti näytteli myös jonkin verran televisiossa. Hänen ehkä tunnetuin roolityönsä on Kilun isän rooli televisiosarjassa Pertsa ja Kilu (1975). Hän esitti myös Lahtista Rintamäkeläisissä. Ainoan pääroolinsa valkokankaalla hän teki elokuvassa Mommilan veriteot 1917, jossa hän näytteli Alfred Kordelinia. Mommilan veritekojen ohella Kalliolahden ehkä tunnettuja rooleja oli Pirtamon vanhaisäntä Veikko Kerttulan TV-elokuvassa Simpauttaja.
Kalliolahti palkittiin Pro Finlandia –mitalilla vuonna 1972.
Niilo

| Niilo |
| --- | --- |
Nimipäivä:   
– suomenkielinen:  6. joulukuuta
– ruotsinkielinen:  –
– ortodoksinen:  9. toukokuuta, 12. marraskuuta, 6. joulukuuta
Muunnelmia:  Nikke, Niilu, Nilla
Vastineita eri kielissä:  Nils, Nicolas, Niilas, Niiles, Nikolai
Nimen alkuperä:  Nikolaus
Infobox OKNimi-testi OK: 
Niilo on suomalainen miehen etunimi.
Niilo on suomalainen muoto nimestä Nikolaus (Nikolaos), jonka nimen osat merkitsevät "voittoa" ja "kansaa". Nimi tunnetaan myös Virossa.
Niilo esiintyi Kansanvalistusseuran kalenterissa 1882–1883. Suomen almanakassa nimi on ollut vuodesta 1908 lähtien.
Vuoden 2019 loppuun mennessä Suomessa on rekisteröity 22 816 Niilo-nimen saanutta miestä ja muutama nainen.
Kuvitteellisia Niiloja

Niilo, Jaakko Pakkasvirran elokuvassa Niilon oppivuodet
Niilo, Jukka Virtasen sanoittamassa ja laulamassa kappaleessa "Hanna ja Niilo" (1969)
Pikku-Niilo ja Iso-Niilo, H. C. Andersenin satuhahmoja
Niilo Olli Hääppönen, Aake Kallialan esittämä sketsihahmo televisiosarjoissa Pulttibois ja Manitbois
Niilo Naakka, Oulun tuomiokirkon tornin asukki, jonka tarinoita on koonnut  Pohjois-Pohjanmaan museo (Arkistoitu – Internet Archive)
Niilo ”Nikke” Nevala, tunnetaan myös nimellä Nick Nevada, Matti-elokuvan hahmo
Niilo Nikkari, hahmo samannimisessä laulussa
Niilo Nokkela, television lastenohjelmien opettavainen hahmo
Niilo Pielinen, sarjakuvahahmo
Postimies Niilo, Jukka Tilsan sarjakuvahahmo
Muita Niiloja

2972 Niilo, asteroidi
lajiniilo, jostain urheilulajista kiihkeästi innostunut toimittaja tai penkkiurheilija (esimerkiksi hiihtoniilo, tulosniilo jne.)
Nikkari-Niilot–puutyöpaja, Kotilo Ry:n ylläpitämä hanke Savonlinnassa
Niilo, radioaakkosissa N-kirjain
Kalervo Kumpulainen

Kalervo Johannes Kumpulainen (27. lokakuuta 1915 Tohmajärvi – 20. huhtikuuta 1989 Helsinki) oli suomalainen pappi ja näyttelijä. Hänen ainoa elokuvaroolinsa oli sotilaspastori Edvin Laineen Tuntemattomassa sotilaassa 1955. Varsinaisena työnään Kumpulainen toimi Helsingissä Paavalin seurakunnan pappina.
Kaarlo Karppanen

Kaarlo Johannes Karppanen (1. toukokuuta 1905 Sakkola – 3. joulukuuta 1996) oli suomalainen näyttelijä. Hän oli Viipurin Kaupunginteatterin näyttelijänä 1931–1939.
Karppanen esiintyi elokuvissa Minä elän (1946), Kaunis Veera eli ballaadi Saimaalta (1950) ja Vartioitu kylä 1944 (1978) sekä tv-elokuvassa Manillaköysi (1976).
5miinust

| 5miinust |
| --- | --- |
 Kaksi yhtyeen jäsentä: Jakobson (Estoni Kohver) ja Kivastik (Põhja-Korea) esiintymässä yhdessä Puuluupin kanssa.
Tiedot
Toiminnassa:  2015–
Tyylilaji:  hip hop, pop
Kotipaikka:  Võsu, Viro
Laulukieli:  viro
Jäsenet:  Kristjan Jakobson, laulu   Mihkel Tamm, laulu   Karl Kivastik, laulu   Priit Tomson, laulu  
Entiset jäsenet:  Pavel Botšarov, laulu  
Levy-yhtiö:  Legendaarne Records Universal Music Group
Infobox OKNimi-testi OK: 
5miinust (tyyliteltynä 5MIINUST) on vuonna 2015 Võsussa perustettu virolainen hip hop -yhtye. Yhtye edusti Viroa yhdessä Puuluupin kanssa vuoden 2024 Eurovision laulukilpailussa kappaleellaan "(nendest) narkootikumidest ei tea me (küll) midagi". He tulivat kilpailun finaalissa 20. sijalle saatuaan yhteensä 37 pistettä, joista 33 yleisöltä ja 4 ammattilaisraadeilta. He saivat finaalin pienimmän määrän ammattilaisraatien antamia pisteitä, ja seuraavaksi vähiten sai Suomea edustanut Teemu Keisteri.
Yhtyeen perustivat Kristjan Jakobson (Estoni Kohver), Mihkel Tamm (Päevakoer), Karl Kivastik (Põhja-Korea) ja Priit Tomson (Lancelot). Lisäksi yhtyeeseen kuului myös viides jäsen Pavel Botšarov (Venelane), joka ilmoitti vuoden 2023 kesällä jättävänsä yhtyeen. Siitä lähtien yhtye on ollut aktiivisena kokoonpanonaan neljä perustajajäsentään.lähde?
Historia

5miinust-yhtye perustetiiin Länsi-Virumaan maakunnassa sijaitsevassa Võsun pienkauppalassa. Yhtye nousi kuuluisuuteen vuonna 2018, jolloin albumit Aasta plaat sekä Rämmar, jotka julkaistiin vuosina 2016 ja 2017 Legendaarne Records -levy-yhtiön kautta, nousivat saman vuoden kansallisesti myydyimpien albumien joukkoon. Seuraavana vuonna he julkaisivat nublun kanssa yhteistyössä tehdyn singlen nimeltään "Aluspükse", joka pysyi kuusi peräkkäistä viikkoa Eesti Tipp-40 -listan kärjessä, nousten Viron kolmanneksi myydyimmäksi kappaleeksi vuonna 2019. Saman vuoden puolella yhtye allekirjoitti levytyssopimuksen Universal Music Groupin Baltian toimialan kanssa. Levy-yhtiön kautta 5miinust julkaisi singlet "Paaristõuked", "Peo lõpp" sekä "Loodus ja hopused", jotka kaikki saavuttivat kärkisijan Eesti Tipp-40 -listalla.
Osana Eesti Muusikaauhinnad (EMA) -gaalaa, jossa palkitaan virolaisen musiikkialan henkilöitä, yhtye on voittanut Vuoden artisti -kategoriassa kahdesti sekä saanut lisäksi kaksi muuta ehdokkuutta.
Marraskuussa 2023 5miinust-yhtyeen ilmoitettiin kilpailevan Viron vuoden 2024 euroviisukarsintana toimivassa Eesti Laul 2024 -kilpailussa yhdessä Puuluupin kanssa. Heidän kilpailukappaleensa on nimeltään "(nendest) narkootikumidest ei tea me (küll) midagi". Vuonna 2024 kilpailussa oli 5 automaattista finalistia sekä 15 semifinalistia, joista 5 parasta etenivät finaaliin yhdessä automaattisten finalistien kanssa. 5miinust ja Puuluup oli valittu kilpailemaan semifinaalissa, josta he pääsivät finaaliin asti. 17. helmikuuta 2024 pidetyssä finaalissa 5miinust ja Puuluup voittivat kilpailun saaden 60 prosenttia yleisöäänistä.
5miinust tuli Puuluupin kanssa 6. sijalle Eurovision laulukilpailun toisesta semifinaalista saatuaan yhteensä 79 pistettä. He tulivat kilpailun finaalissa 20. sijalle saatuaan yhteensä 37 pistettä, joista 33 yleisöltä ja 4 ammattilaisraadeilta. He saivat finaalin pienimmän määrän ammattilaisraatien antamia pisteitä, ja seuraavaksi vähiten sai Suomea edustanut Teemu Keisteri.
Diskografia > Albumit

2016: Aasta plaat
2017: Rämmar
Diskografia > EP-levyt

2018: Niid for spiid
2021: Kõik on süüdi
Diskografia > Singlet

2017: Erootika pood
2018: Võlg (feat. Tigran & 372)
2018: Jõul (feat. Sass Henno)
2018: Aitäh (feat. Sass Henno)
2019: Tsirkus (nublun ja pluuton kanssa)
2019: Lendan (feat. Orelipoiss)
2019: Tasuta
2019: Aluspükse (nublun kanssa)
2019: Paaristõuked (Villemdrillemin kanssa)
2020: Peo lõpp
2020: Loodus ja hobused (Hendrik Sal-Sallerin kanssa)
2021: Gloria/Buffalo
2021: Koptereid
2022: Vamos
2023: Kõrvetab/Kallab (nublun kanssa)
2023: (nendest) narkootikumidest ei tea me (küll) midagi (Puuluupin kanssa)
Aiheesta muualla

Kuvia tai muita tiedostoja aiheesta 5miinust Wikimedia Commonsissa
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en: 5miinust
Käännös suomeksi
Vainio

Vainio voi tarkoittaa seuraavia:
vainio, isohko peltoalue.
Vainio Clothing, suomalainen lastenvaatteita valmistava yritys.
Kuvitteellisia Vainioita

Ami Vainio, Birgitta Vainio, Iiro Vainio, Jenni Vainio, Katja Vainio ja Niko Vainio, televisiosarjassa Salatut elämät
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Vainio”, voi hakea sivunnimihaulla, laajalla sivunnimihaulla tai tekstihaulla.
Matti Helin (diakoniajohtaja)

Matti Helin, diakoniajohtaja
Matti Olavi Helin (s. 1968) on suomalainen diakonia- ja järjestötyön kehittäjä ja kouluttaja. Hän toimii järjestöjohtajana yleishyödyllisessä sosiaalialan TampereMissio ry:ssä.
Koulutus

Helin kirjoitti ylioppilaaksi Pomarkun lukiosta 1988. Teologian maisterin tutkinnon hän suoritti Helsingin yliopistosta 1992 ja valtiotieteiden tohtorin tutkinnon 1996 Turun yliopistosta. Vuonna 2017 Helin pätevöityi yhteisövalmentajaksi.
Työura

Valmistuttuaan teologisesta tiedekunnasta Helin toimi lukion uskonnon ja historian opettajana, seurakuntapastorina ja hiippakuntasihteerinä. Vuonna 2005 hän tuli valituksi Tampereen seurakuntayhtymän diakoniajohtajaksi. Työura jatkui 2011 Nokian kaupungin Kasvatus- ja opetuskeskuksen vs. johtajana, Diakonia-ammattikorkeakoulun koulutusjohtajana 2014 sekä kehitys- ja diakoniajohtajana Helsingin Diakonissalaitoksella 2017.
Työurallaan Helin on ollut kehittämässä useita sosiaalialan innovaatioita. Näitä ovat muun muassa Vapaaehtoistyo.fi, Nuorilletoita.fi, elintarvikeavun RuokaNysse, Euroopan liikkuvan väestön huoltopiste Tampereella, Helsingin elintarvikeavun muutos Yhteinen Pöytä -toiminnaksi sekä Yhteisöpaja-toiminta. Näiden toimintojen tuloksellisuudesta kertoo muun muassa se, että toimintansa aikana RuokaNysse jakoi elintarvikeapua Tampereella 190 000 ruokakassia. Vapaaehtoistyo.fi-palvelu on aktivoinut yli 30 000 vapaaehtoista auttajaa eri puolilla Suomea ja Nuorille Töitä -kampanja tuotti lamavuosina yli 15 000 työllistämislupausta työnantajilta nuorille. Helin on myös ollut perustamassa kansalaisopisto Pirkan opistoa Pirkanmaalle sekä järjesti yhdessä TV2:n kanssa vuonna 2003 gospelmuusikko Jaakko Löytyn 30-vuotistaiteilijajuhlakonsertin Tampere-talossa.
Julkaisut

Yhteisövalmennus - Työkaluja yhteisönrakentajalle, TampereMissio. Tampere 2022
Diakoniatyö - Asiakkaan palveluksessa. Matti Helin, Heikki Hiilamo ja Ulla Jokela, Edita. Helsinki 2010.
Kansankirkon Myytinmurtajat. Ilkka Halava, Matti Helin ja Pontus Salmi, Edita. Helsinki 2009.
Perheasioita. Puhetta nykyperheestä. Tampereen hiippakunnan vuosikirja 54. Toim. Matti Helin, Juha Junttila ja Päivi Kähkönen. Tampere 2002.
Kirkon idänsuhteiden ”eettisesti kyseenalainen” tutkimus. - Entäs kun tulee se yhdestoista? Suomettumisen uusi historia. WSOY. Helsinki 2001.
30 ja risa. Nuorten aikuisten muuttunut maailma. Tampereen hiippakunnan vuosikirja 52. Toim. Taneli Heikka, Matti Helin ja Sami Borg. Huittinen 2000.
Päästä meidät pahasta. Uskonto Skdl:n politiikassa 1944-1961. Diss. Turun yliopiston julkaisuja C 121. Saarijärvi 1996.
Luottamus- ja asiantuntijatehtävät

Kirkkopalvelut ry, Valtuuston jäsen 2021 -
Ahjolan Setlementti ry, Hallituksen jäsen 2021 - 2023
Tampereen kaupunki, Kaupunginvaltuutettu 2013–2016, Terveyttä ja toimintakykyä edistävän lautakunnan varapuheenjohtaja 2013–2015
Vantaan kaupunki, Kuntalaispalvelujen Yhteinen pöytä -kehittämishankkeen ohjausryhmän jäsen 2015–2016
Suomen ammattikorkeakoulujen rehtorineuvosto, Humanistisen ja kasvatusalan ammattikorkeakoulutuksen kehittämisryhmän jäsen 2015 - 2016
Pirkanmaan Omaishoitajat ry PIONI, Tampere, Hallituksen varapuheenjohtaja 2014 - 2016
Opetus- ja kulttuuriministeriö, Valtion nuorisoasiain arviointi- ja avustustoimikunnan jäsen 2011- 2015
Suomen Kulttuurirahasto, Pirkanmaan hoitokunnan jäsen 2003 – 2006 ja puheenjohtaja 2006 - 2009
Lempäälän kunta, Koulutuslautakunnan puheenjohtaja 2001 – 2004 ja kunnanvaltuutettu 2005-2008
Setlementti Naapuri ry, Hallituksen jäsen 2005-2009
Huomionosoitukset

Suomen Kulttuurirahasto Mikael Agricola -mitali 2009
Suomen Arkkitehtiliitto SAFA Kunniamaininta Myllykosken kirkon arkkitehtuurikilpailu 2016
Tasavallan Presidentti: Suomen Leijonan ritarimerkki 6.12.2024
Merja Rasinkangas

| Merja Rasinkangas> Kansanedustaja |
| --- | --- |
 16.7.2024–  
Ryhmä/puolue:  Perussuomalaisten eduskuntaryhmä
Vaalipiiri:  Oulun vaalipiiri
Henkilötiedot
Syntynyt: 3. maaliskuuta 1963 (ikä 61) Oulu
Ammatti:  poliisi
Tiedot
Puolue:  perussuomalaiset
Muut puolueet:  Suomen Keskusta
Aiheesta muualla
Kotisivu
Merja Rasinkangas (s. 3. maaliskuuta 1963 Oulu) on suomalainen perussuomalainen poliitikko ja Oulun kaupunginvaltuutettu. Rasinkangas on ylikonstaapeli, joka on toiminut poliisina 36 vuotta.
Vuoden 2023 eduskuntavaaleissa Rasinkangas valittiin 4 116 äänellä varakansanedustajaksi Oulun vaalipiiristä.
Rasinkangas nousi kansanedustajaksi vuonna 2024 kansanedustaja Sebastian Tynkkysen tultua valituksi Euroopan parlamenttiin.
Emiliano Brembilla

| Emiliano Brembilla |
| --- | --- |
 Emiliano Brembilla Atlantan olympialaisissa 1996
Henkilötiedot
Koko nimi:  Emiliano Brembilla
Syntynyt: 21. joulukuuta 1978 (ikä 45) Ponte San Pietro, Italia
Kansalaisuus:   Italia
Uimari
Lempinimi:  Brembo
Pituus:  186 cm
Seurat:  Team Ispra Nuoto
| Mitalit> Maa:   Italia.Miesten uinti. Olympialaiset  | Mitalit> Maa:   Italia.Miesten uinti. Olympialaiset  | Mitalit> Maa:   Italia.Miesten uinti. Olympialaiset  | Maa:   Italia> Miesten uinti. |
| --- | --- | --- | --- |
|  Pronssia | Ateena 2004 | 4 × 200 m vapaauintiviesti |  |
| MM-kilpailut (pitkä rata)  | MM-kilpailut (pitkä rata)  | MM-kilpailut (pitkä rata)  |  |
|  Hopeaa | Perth 1998 | 1500 metrin vapaauinti |  |
|  Hopeaa | Fukuoka 2001 | 4 × 200 m vapaauintiviesti |  |
|  Pronssia | Fukuoka 2001 | 400 metrin vapaauinti |  |
| MM-kilpailut (lyhyt rata)  | MM-kilpailut (lyhyt rata)  | MM-kilpailut (lyhyt rata)  |  |
|  Pronssia | Manchester 2008 | 4 × 200 m vapaauintiviesti |  |
| EM-kilpailut (pitkä rata)  | EM-kilpailut (pitkä rata)  | EM-kilpailut (pitkä rata)  |  |
|  Kultaa | Sevilla 1997 | 400 metrin vapaauinti |  |
|  Kultaa | Sevilla 1997 | 1500 metrin vapaauinti |  |
|  Kultaa | Helsinki 2000 | 400 metrin vapaauinti |  |
|  Kultaa | Helsinki 2000 | 4 × 200 m vapaauintiviesti |  |
|  Kultaa | Berliini 2002 | 400 metrin vapaauinti |  |
|  Kultaa | Berliini 2002 | 4 × 200 m vapaauintiviesti |  |
|  Kultaa | Madrid 2004 | 400 metrin vapaauinti |  |
|  Kultaa | Madrid 2004 | 4 × 200 m vapaauintiviesti |  |
|  Kultaa | Eindhoven 2008 | 4 × 200 m vapaauintiviesti |  |
|  Hopeaa | Istanbul 1999 | 400 metrin vapaauinti |  |
|  Hopeaa | Helsinki 2000 | 1500 metrin vapaauinti |  |
|  Hopeaa | Berliini 2002 | 200 metrin vapaauinti |  |
| EM-kilpailut (lyhyt rata)  | EM-kilpailut (lyhyt rata)  | EM-kilpailut (lyhyt rata)  |  |
|  Kultaa | Rostock 1996 | 400 metrin vapaauinti |  |
|  Kultaa | Sheffield 1998 | 400 metrin vapaauinti |  |
|  Kultaa | Antwerpen 2001 | 400 metrin vapaauinti |  |
|  Kultaa | Riesa 2002 | 200 metrin vapaauinti |  |
|  Kultaa | Riesa 2002 | 400 metrin vapaauinti |  |
|  Pronssia | Sheffield 1998 | 1500 metrin vapaauinti |  |
| Nuorten EM-kilpailut (pitkä rata)  | Nuorten EM-kilpailut (pitkä rata)  | Nuorten EM-kilpailut (pitkä rata)  |  |
|  Kultaa | Pardubice 1994 | 1500 metrin vapaauinti |  |
|  Kultaa | Pardubice 1994 | 4 × 200 m vapaauintiviesti |  |
|  Hopeaa | Pardubice 1994 | 400 metrin vapaauinti |  |
|  Hopeaa | Geneve 1995 | 4 × 200 m vapaauintiviesti |  |
|  Pronssia | Geneve 1995 | 1500 metrin vapaauinti |  |
Emiliano Brembilla (s. 21. joulukuuta 1978 Ponte San Pietro, Bergamon maakunta) on italialainen uimari ja olympiamitalisti, joka on erikoistunut pitkille vapaauintimatkoille. Hän voitti olympiapronssia 4 × 200 metrin vapaauintiviestistä Ateenasta 2004. Hän on voittanut pitkällä urallaan yhteensä 14 Euroopan mestaruutta sekä neljä MM-mitalia. Hän on 186 senttimetriä pitkä ja painaa 78 kilogrammaa. Brembilla edustaa seuratasolla Team Ispra Nuotoa. Hänen valmentajinaan toimivat Alberto Castagnetti ja Dusco Le Cabec.
Ura > Uran alku ja nousu Euroopan junioriuinnin huipulle

Brembilla aloitti uinnin harrastuksena nuorena ja olikin jo alusta saakka hyvin lahjakas. Uintimaailman tietoisuuteen hän nousi 15-vuotiaana voittamalla junioreiden pitkän radan Euroopan mestaruudet 1500 metrin vapaauinnista ja 4 × 200 metrin vapaauintiviestistä sekä hopean 400 metrin vapaauinnissa Tšekin Pardubicessä. Seuraavana vuonna hän jatkoi menestystään samoissa kilpailuissa Sveitsin Genevessä, nyt tuloksena hopea ja pronssi.
Ura > Läpimurto maailman huipulle

Brembilla hallitsi keväällä 1996 Italian vapaauintia; maan mestaruuskilpailuissa hän voitti 200, 400 sekä 1500 metrin vapaauinnit. Näyttöjensä siivittämänä hänet valittiin edustamaan Italiaa kesäolympialaisiin 1996 Yhdysvaltain Atlantaan. Siellä 17-vuotias Brembilla sijoittui neljännelle sijalle sekä 400 että 1500 metrin vapaauinneissa. Hän jäi 400 metrin vapaauinnista pronssista vain 48 sekunnin sadasosaa, 1500 metrillä eroa pronssiin oli kuitenkin yli kuusi sekuntia. Joulukuussa 1996 hän kauhoi lyhyellä radalla 400 metrin vapaauinnin Euroopan mestaruuteen Saksan Rostockissa järjestetyissä lyhyen radan EM-kilpailuissa. Brembilla oli matkalla ylivoimainen: hän voitti toiseksi tulleen Saksan Stefan Pohlin yli kolmella sekunnilla. 
Kevättalvella 1997 Brembilla sijoittui lyhyen radan maailmancupin kokonaiskilpailussa kolmanneksi. Hän hallitsi jälleen Italian mestaruuskilpailuissa vapaauintimatkoja: kevään pitkän radan mestaruuskilpailuissa kaksi kultaa ja syksyllä lyhyellä radalla kolme kultaa. Elokuussa Espanjan Sevillassa järjestetyissä pitkän radan EM-kilpailuissa Brembilla voitti ylivoimaiseen tyyliin 400 sekä 1500 metrin vapaauinnit; 400 metrillä toiseksi sijoittunut Brembillan maanmies Massimiliano Rosolino jäi hänestä lähes kolme sekuntia, 1500 metrillä toiseksi sijoittunut ukrainalainen Ihor Snytko jäi Brembillan taakse yli yhdeksän sekunnin turvin. Samoissa kilpailuissa hän sijoittui lisäksi neljänneksi 4 × 200 metrin vapaauintiviestissä. Kilpailuiden jälkeen Brembilla kertoi uutistoimisto Reutersille seuraavaa:
»Kaksi kultaa Euroopan mestaruuskilpailuissa ei ollut minulle edes unelma. En ikinä uskonut, että pystyisin siihen.»
Brembilla valittiin Euroopan vuoden miesuimariksi 1997 arvovaltaisen Swimming World Magazine-lehden äänestyksessä.
Ura > Vuodet 1998–2000 – kohti Sydneyä

Brembilla lähti pitkän radan MM-kilpailuihin Australian Perthiin hyvin valmistatautuneena, suunnitelmanaan uida 400 ja 1500 metrin vapaauinnit. Hän läpäisi alkuerät helposti ja selvityi kummallakin matkalla loppukilpailuun. Hän ui 1500 metrin finaalissa hyvin uimalla ajan 15.00,59, mikä jäi hänen Sevillassa uimasta ennätyksestään vain muutaman sekunnin. Hän voittikin 1990-luvun alussa matkaa yhdessä maanmiehensä Kieren Perkinsin kanssa hallinneen australialaisen Daniel Kowalskin, mutta ei pystynyt estämään matkan tulevan ME-miehen Grant Hackettin voittokulkua. Brembilla jätettiin 400 metrin finaalissa neljänneksi, sillä hänen edelleen kiilasivat australialaiset Ian Thorpe ja Hackett sekä britti Paul Palmer. Joulukuussa Yhdistyneen kuningaskunnan Sheffieldissä järjestetyissä lyhyen radan EM-kilpailuissa Brembilla uusi 400 metrin vapaauinnin kultansa uimalla uuden Euroopan ennätysajan 3.40,45. Hän saavutti myös pronssia 1500 metrin vapaauinnista kyseisissä kilpailuissa.
Vuoden 1999 ja kevättalven 2000 Brembilla tähtäsi harjoittelullaan Sydneyn kesäolympialaisiin 2000. Vuonna 1999 hän sijoittui neljänneksi 400 metrin vapaauinnissa lyhyen radan MM-kilpailuissa Kiinan Hongkongissa. Samana vuonna hän osallistui lisäksi pitkän radan EM-kilpailuihin Turkin Istanbulissa, josta tuloksena oli hopeaa 400 metrin vapaauinnista.
Vuonna 2000 Brembilla osallistui heinäkuussa järjestettyihin pitkän radan EM-kilpailuihin, jotka olivat poikkeuksellisesti vuosi edellisten jälkeen, sillä Euroopan uimaliitto LEN halusi muuttaa kilpailuiden paikkaa parillisille vuosille. Seuraavina vuosina kilpailut järjestettiin taas joka toinen vuosi.
Kilpailut järjestettiin Helsingin Mäkelänrinteen uintikeskuksessa, ja ne toimivat hyvänä kenraaliharjoituksena lokakuussa alkaneille olympialaisille. Brembillan tuomisina kilpailuista oli loistava mitalisaalis: kullat 400 metrin vapaauinnista sekä 4 × 200 m vapaauintiviestistä, sekä hopea 1500 metrin vapaauinnista. Kilpailuiden jälkeen, 25. heinäkuuta 2000 Italian presidentti Carlo Azeglio Ciampi valitsi hänet tasavallan ritarikunnan jäseneksi palkintona saavutuksistaan.
Ura > Sydneyn olympialaiset 2000 ja sadasosan tappio

Sydneyn kesäolympialaisiin 2000 Brembilla lähti yhtenä mitalisuosikeista 400 metrin vapaauintiin. Hän selviytyikin matkalla helposti loppukilpailuun. Finaalissa Brembilla koki kuitenkin karvaan pettymyksen, sillä hän jäi neljänneksi pienimmällä mahdollisella marginaalilla; yhdysvaltalainen pronssimitalisti Klete Keller voitti hänet yhdellä sadasosalla. Brembillan edelle sijoittuivat myös hänen tutut kilpakumppaninsa Thorpe ja Rosolino. Italian joukkueen tuomisina 4 × 200 m vapaauintiviestistä oli myös neljäs sija; eroa pronssijoukkue Alankomaihin vaivaiset 21 sadasosaa.
Ura > Menestyksen vuodet 2001–2002

Vuonna 2001 Brembilla osallistui pitkän radan MM-kilpailuihin Japanin Fukuokassa. Siellä hän voitti MM-hopeaa 4 × 200 metrin vapaauintiviestistä yhdessä Rosolinon, Andrea Beccarin sekä Matteo Pelliciarin kanssa. 400 metrin vapaauinnista tuloksena oli pronssi, Thorpen ja Hackettin jälkeen.
Lyhyen radan EM-kilpailuista 2001 Belgian Antwerpenistä Brembilla voitti jälleen Euroopan mestaruuden 400 metrin vapaauinnissa.
Vuosi 2002 oli Brembillalle todellinen menestysvuosi. Kesän pitkän radan EM-kilpailuista Saksan Berliinistä kotiintuomisina hänellä oli 400 metrin vapaauinnin sekä 4 × 200 m vapaauintiviestin kullat sekä 200 metrin vapaauinnin hopea. Joulukuussa järjestetyissä lyhyen radan EM-kilpailuissa Riesassa Brembilla oli ykkönen 200 sekä 400 metrin vapaauinneissa.
Vuonna 2003 Brembilla osallistui kolmansiin pitkän radan MM-kilpailuihinsa. Hän sijoittui neljänneksi 4 × 200 m vapaauintiviestissä yhdessä muun joukkueen kanssa.
Ura > Vihdoin olympiamitalistiksi

Ateenan kesäolympialaisiin 2004 Brembilla lähti hakemaan olympiamitalia uransa kruunuksi. Valmistautuminen kilpailuihin sujui hyvin, sillä Brembilla voitti Madridissa järjestetyissä pitkän radan EM-kilpailuissa neljännen pitkän radan Euroopan mestaruutensa 400 metrin vapaauinnissa ja kolmannen mestaruutensa 4 × 200 metrin vapaauintiviestistä.
Ateenassa Brembillan unelma olympiamitalista toteutui vihdoin; Italian miesten 4 × 200 metrin vapaauintiviestijoukkue Brembilla–Simone Cercato–Filippo Magnini–Massimiliano Rosolino voitti olympiapronssia Yhdysvaltojen sekä Australian joukkueiden jälkeen. Italian joukkueen aika oli 7.11,83; voittajajoukkue Yhdysvallat oli Italiaa reilut neljä sekuntia nopeampi. Henkilökohtaisten matkojen puolella Brembilla sijoittui 200 metrin vapaauinnissa kahdeksanneksi ja 400 metrin vapaauinnissa yhdenneksitoista.